
Poslovni broj 3. St-254/17-15



REPUBLIKA HRVATSKA
TRGOVAČKI SUD U ZADRU							
Zadar, Dr. Franje Tuđmana 35 


U   I M E   R E P U B L I K E   H R V A T S K E

R J E Š E N J E

Trgovački sud u Zadru, po sutkinji Tini Grgas, u prethodnom postupku radi utvrđivanja pretpostavki za otvaranje stečajnoga postupka nad dužnikom KEMOMETAL PLUS d.o.o., 23211 Pakoštane, Tina Ujevića 12A, OIB: 30671501672, kojeg zastupa Denis Sarić iz Zagreba, Trnsko 29c,  11. rujna 2017. 

r i j e š i o   j e

I. Obustavlja se prethodni postupak nad dužnikom KEMOMETAL PLUS d.o.o., 23211 Pakoštane, Tina Ujevića 12A, OIB: 30671501672. 
II. Nalaže se Financijskoj agenciji neposredno po primitku ovog rješenja, osloboditi sredstva zaplijenjena na temelju odredbe čl. 112. st.1. Stečajnog zakona u iznosu od 5.000,00 kuna na ime predujma za namirenje troškova stečajnoga postupka te ista staviti na raspolaganje dužniku. 

Obrazloženje

	Financijska agencija je 24. svibnja 2017. podnijela ovom sudu prijedlog za otvaranje stečajnoga postupka nad uvodno označenim dužnikom na temelju odredbe čl. 110. st. 1. Stečajnog zakona (Narodne novine broj 71/15, u nastavku teksta: SZ) navodeći da na dan 19. svibnja 2017. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 20.487,88 kuna te da ima dva zaposlenika. 
Povodom navedenog prijedloga, rješenjem ovog suda poslovni broj gornji od 23. lipnja 2017. pokrenut je prethodni postupak radi utvrđivanja pretpostavki za otvaranje stečajnoga postupka nad dužnikom.
Na ročištu radi očitovanja o prijedlogu i radi utvrđivanja pretpostavki za otvaranje stečajnoga postupka nad dužnikom od 5. rujna 2017. osoba ovlaštena za zastupanje dužnika po zakonu je navela da ne postoji stečajni razlog nesposobnosti dužnika za plaćanje budući je  u međuvremenu podmirio cjelokupno dugovanje povodom kojeg je Financijska agencija podnijela predmetni prijedlog predajući u spis potvrdu Financijske agencije na okolnost da račun dužnika više nije u blokadi. 
	Odredbom čl. 6. st. 2. t. 1. SZ-a propisano je da će se smatrati da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa, dok je odredbom čl. 7. st. 1. SZ-a propisano da prezaduženost postoji ako je imovina dužnika pravne osobe manja od postojećih obveza. Nadalje, odredbom 128. st. 9. SZ-a je propisano je da će sud obustaviti postupak ako dužnik do završetka prethodnoga postupka postane sposoban za plaćanje.  
	S obzirom da je osoba ovlaštena za zastupanje dužnika na navedenom ročištu predala u spis potvrdu Financijske agencije od istog dana iz koje proizlazi da račun dužnika više nije u blokadi te da u Očevidniku redoslijeda osnova za plaćanje više nema evidentiranih neizvršenih osnova za plaćanje, to je razvidno da je prestao stečajni razlog nesposobnosti dužnika za plaćanje tj. prezaduženosti istog u smislu odredbi čl. 5., 6. i 7. SZ-a te da je dužnik do završetka prethodnoga postupka postao sposoban za plaćanje. 
Postupajući temeljem odredbe čl. 128. st. 9. SZ-a, a prethodno utvrdivši da nisu ostvareni stečajni razlozi iz odredbi čl. 5., 6. i 7. SZ-a potrebni za otvaranje stečajnog postupka nad dužnikom, predmetni prethodni postupak je trebalo obustaviti te donijeti odluku kao u točki I. izreke rješenja. 
Odluka suda iz točke II. izreke rješenja temelji se na odgovarajućoj primjeni odredbe čl. 112. stavka 7. SZ-a budući iz prijedloga Financijske agencije proizlazi da je dužniku zaplijenila iznos od 5.000,00 kuna na ime predujma potrebnog za namirenje troškova stečajnoga postupka. 


U Zadru 11. rujna 2017. 

                                     Sutkinja:
Tina Grgas



UPUTA O PRAVNOM LIJEKU: 
Protiv ovog rješenja dopuštena je žalba u roku od 8 dana od isteka osmog dana od objave rješenja na e-oglasnoj ploči suda. Žalba se podnosi u tri primjerka putem ovog suda za Visoki trgovački sud.

